मुंबई की बात होगी तो पैसे की भी बात होगी और होगी बात कभी न खत्म होने वाली चाहतों की। ये चाहत मुनाफे की है और जिसकी लत लग चुकी है शकुन कोठारी (सैफ अली खान) को। निर्देशक गौरव के चावला ने शकुन कोठारी और रिजवान अहमद (रोहन विनोद मेहरा) के मन में चलने वाले युद्धों को सामने रखा है। शकुन कोठारी जो सूरत का एक छोटा सा बच्चा था वो आज 5000 करोड़ का मालिक है और रिजवान अहमद जो इलाहाबाद का रहना वाला है, सीधे शकुन कोठारी के साथ काम करना चाहता है। शकुन कोठारी को मुनाफे से प्यार है तो रिजवान अहमद को सपनों से क्योंकि उसका मानना है कि सपने इंसान को मरने नहीं देते। गौरव के चावला को इसलिए भी बधाई दी जा सकती है क्योंकि उन्होंने सैफ के प्रशंसकों को खुश होने का मौका दिया है। निर्देशक ने फिल्म के साथ इंसाफ किया है और परेवज शेख-असीम अरोड़ा ने फिल्म का बढ़िया स्क्रीन प्ले लिखा है और कहानी भी। संवाद ऐसे हैं कि जिन्हें आप याद रखेंगे। चाहे वो शकुन कोठारी ने बोले हों या फिर रिजवान अहमद ने। बाजार की जो भाषा आप नहीं जानते, उसे भी आप पकड़ पाएंगे।